עשרות חרדים תקפו הלילה (ראשון) שוטרים שנכנסו לשכונת מאה שערים בירושלים כדי לעצור חשוד. לפי המשטרה, התוקפים התגודדו סביב השוטרים, יידו אבנים, הבעירו פחים וחסמו כבישים, כדי למנוע את מעצרו של החשוד, אך לבסוף הוא נעצר והובא לחקירה.
על פי הודעת המשטרה, השוטרים באו לעצור את תושב השכונה, החשוד בתקיפת חיילים בשכונה ביום שישי לפני כשבועיים. אז התחוללה במקום מהומה רבתי, באירוע יזום של המשטרה ללכידת תוקפי חיילים חרדים. 16 בני אדם, בהם שני קטינים, נעצרו בתקרית ושוחררו כבר באותו היום, זמן קצר לפני כניסת השבת - בחשד לתקיפת לובשי מדים.
"היום לפנות בוקר הגיעו חוקרי המשטרה כשברשותם צו מעצר שהוצא על ידי בית המשפט לביתו של החשוד בשכונת מאה שערים ועצרו אותו", נמסר מהמשטרה. "החשוד שניסה להימלט מהשוטרים והתנגד למעצר, נעצר והובא לחקירה ביחידה המרכזית של המשטרה". במשטרה ציינו כי "תוך ביצוע המעצר החלו עשרות חרדים להתגודד סביב הכוחות, ליידות אבנים, הבעירו פחים וחסמו כבישים".
המעצר הלילה מגיע על רקע העלייה בפעילות היזומה של המשטרה בשבועות האחרונים נגד חרדים קיצונים בירושלים ובבית שמש התוקפים חיילים חרדים. הפעילות החלה בעקבות דרישה ברחוב החרדי ובצבא לפעול ביד קשה נגד תוקפי חיילים חרדים העוברים בשכונות שבהן מתגורר קומץ חרדי קיצוני.
במשטרה שולחים בשבועות האחרונים בלשים המחופשים לחיילים חרדים לתוך שכונת מאה שערים בירושלים, מעוז הקיצונים בבירה, כמו גם לשכונות שונות בבית שמש. כאשר "לובש המדים" מותקף, מבצעת המשטרה מעצרים, שלעתים הופכים לאלימים וגורמים למהומות.
גם בקרב הזרמים החרדיים המתונים, המתנגדים לתקיפת החיילים, נשמעת לאחרונה ביקורת חריפה על הפעילות היזומה של המשטרה. לדברי רבים, מדובר בפרובוקציות מיותרות שרק מתסיסות את השטח, מביאות לאלימות מיותרת וגורמות לקהלים מתונים יותר להתנגד אף הם לחיילים החרדים.
ביום שישי אירעה תקרית נוספת כאשר חייל חרדי, בנו של חבר הכנסת לשעבר, הרב דב ליפמן, טייל במאה שערים כשהוא לבוש מדים והותקף בידי כמה חרדים קיצונים במקום. שני תושבי השכונה שהבחינו במתרחש הצליחו למלט את החייל מההמון, והוא יצא מהשכונה וחבר למשטרה ללא פגע.